b'\n_START_ARTICLE_\nNikola Tesla\n_START_SECTION_\nMladost in dru\xc5\xbeina\n_START_PARAGRAPH_\nO \xc5\xbeivljenju Nikole Tesle se izve najve\xc4\x8d iz njegovega avtobiografskega dela Moji izumi._NEWLINE_Nikola je bil sin Li\xc4\x8dana Milutina Tesle in Georgine-\xc4\x90uke Mandi\xc4\x87 iz znane li\xc5\xa1ke dru\xc5\xbeine v nekdanji Vojni krajini. Menda se je rodil to\xc4\x8dno opolno\xc4\x8di med nevihto z bliski. Njegov krstni list navaja, da se je rodil po starem koledarju 28. junija in ga je v cerkvi svetega Petra in Pavla krstil pravoslavni duhovnik Toma Oklobd\xc5\xbeija. Ime Nikola je dobil po obeh starih o\xc4\x8detih. Njegov o\xc4\x8de je bil srbski pravoslavni duhovnik metropolije v Sremskih Karlovcih, izobra\xc5\xbeenec, mislec in tudi pisatelj ter pesnik, ki je imel bogato knji\xc5\xbenico. Mati \xc4\x90uka, tudi sama h\xc4\x8di pravoslavnega duhovnika, ni obiskovala nobene \xc5\xa1ole in je namesto obolele in oslepele matere od mladosti vodila vse gospodinjstvo. Tako ni znala ne brati ne pisati, imela pa je izreden spomin. Pokazala je tudi izumiteljski dar pri izdelavi priro\xc4\x8dnih priprav v gospodinjstvu in na polju. Nikolov boter, Jovan Drenovac, je bil stotnik v za\xc5\xa1\xc4\x8ditni\xc5\xa1ki enoti Vojne krajine. Nikola je bil drugi sin od petih otrok: starej\xc5\xa1ega brata Daneta in treh sester - starej\xc5\xa1e Angeline in Milke ter mlaj\xc5\xa1e Marice. Dane je umrl pri padcu s konja, ko je bilo Nikoli 5 let. Po navedbah Jovana Du\xc4\x8di\xc4\x87a je dru\xc5\xbeina Tesla izhajala iz Stare Hercegovine, iz rodu Pilatovcev v dana\xc5\xa1nji nik\xc5\xa1i\xc4\x87ki ob\xc4\x8dini.\n_START_SECTION_\n\xc5\xa0olanje\n_START_PARAGRAPH_\nTesla je \xc5\xbee zelo mlad pokazal hitro dojemanje zunanjih vtisov in pojavov in tudi notranje poustvarjanje novih izoblikovanih pojavov. V\xc4\x8dasih so bile te predstave tako mo\xc4\x8dne, da so ga celo \xc5\xbee motile in si je prizadeval, da se jih znebi. Verjetno so bile tudi v zvezi z njegovim vizionarskih duhom, s katerim je velikokrat presenetil svet okoli sebe. Imel je fotografski spomin. Svoje izume in iznajdbe je v sebi izdelal do konca in do zadnjih podrobnosti, ve\xc4\x8dinoma brez tehni\xc5\xa1kih risb. Risbe je uporabljal le v izjemnih primerih. Tudi pri opisovanju svojih izumov se je bolj opiral na besede in primerjave z drugimi stvarmi, kot na teorijo in matemati\xc4\x8dne ena\xc4\x8dbe.  V Smiljanu je obiskoval \xc5\xa1tiriletno osnovno \xc5\xa1olo in v Gospi\xc4\x87u triletno ni\xc5\xbejo realko. Dru\xc5\xbeina se je leta 1862 preselila v Gospi\xc4\x87. Na koncu tretjega razreda ni\xc5\xbeje realke leta 1870 je te\xc5\xbeko zbolel. Jeseni je od\xc5\xa1el v Rakovac pri Karlovcu kjer je obiskoval triletno vi\xc5\xa1jo realko. Maturiral je 24. julija 1873 v skupini samo sedmih dijakov. Naslednje leto je njegov rojstni kraj zajela kolera in napadla tudi njega. Skoraj tri \xc4\x8detrtine leta je nihal med \xc5\xbeivljenjem in smrtjo. Eden od razlogov za premostitev bolezenskih te\xc5\xbeav je bila o\xc4\x8detova obljuba (po tragi\xc4\x8dni smrti njegovega starej\xc5\xa1ega brata pri jahanju leta 1861), da bo lahko namesto bogoslu\xc5\xbeja nadaljeval \xc5\xa1tudij tehnike.\n_START_SECTION_\n\xc5\xa0tudij na gra\xc5\xa1ki Politehniki\n_START_PARAGRAPH_\nKo je ozdravel, ga je o\xc4\x8de poslal k sorodniku Tomi Mandi\xc4\x87u v Tomingaj pri Gra\xc4\x8dacu, da si je na de\xc5\xbeeli in v hribih opomogel. Jeseni 1875 se je vpisal na Avstrijsko tehni\xc5\xa1ko visoko \xc5\xa1olo v Gradcu in za\xc4\x8del \xc5\xa1tudirati elektrotehniko s tako vnemo, da so iz \xc5\xa1ole kontaktirali o\xc4\x8deta in ga posvarili, naj bo fant bolj prizanesljiv do sebe._NEWLINE_V tem \xc4\x8dasu je \xc5\xa1ola iz Pariza prejela leta 1871 izumljeni enosmerni Grammejev dinamoelektri\xc4\x8dni stroj, ki je, delujo\xc4\x8d kot elektromotor, zaradi iskrenja \xc5\xa1\xc4\x8detk neredno deloval. Tesla je pripomnil, da bi bilo mo\xc4\x8d zgraditi motor brez \xc5\xa1\xc4\x8detk, ki so bile izvor toliko motnjam. Profesor P\xc3\xb6schl, predstojnik oddelka za teoreti\xc4\x8dno in eksperimentalno fiziko, je Teslovo zamisel odlo\xc4\x8dno zavrnil in poudarjal spreminjajo\xc4\x8do smer toka v kotvi, ki onemogo\xc4\x8da tak\xc5\xa1no ureditev in re\xc5\xa1itev. Ob tem je dejal:\xc2\xa0\xc2\xbbGospod Tesla lahko dose\xc5\xbee velike stvari, vendar jih gotovo nikoli ne bo. To bi bilo enako pretvorbi mirujo\xc4\x8de potisne sile, kot je te\xc5\xbenost, v nekaj vrte\xc4\x8dega.\xc2\xab Tesla se je trenutno strinjal s profesorjem, vendar se mu je s\xc4\x8dasoma utrdila misel, da je treba izumiti motor, kjer bi izmeni\xc4\x8dni elektri\xc4\x8dni tokovi, brez predhodne preusmeritve preko \xc5\xa1\xc4\x8detk, naravnost gnali motor. Kon\xc4\x8dno se je njegova zamisel uresni\xc4\x8dila leta 1882 z izumom ve\xc4\x8dfaznega motorja, ki je zavladal svetu. S podporo od doma in s \xc5\xa1tipedijo Carsko-kraljevske general-komande, s katero so pomagali siroma\xc5\xa1nim, je lahko \xc5\xa1tudiral v tujini. Dvakrat je zaprosil za \xc5\xa1tipendijo Matico srpsko v Novem Sadu; prvi\xc4\x8d 14. oktobra 1876 in drugi\xc4\x8d 1. novembra 1878. Obakrat so ga zavrnili. _NEWLINE_Ko je \xc5\xa1tipendija po\xc5\xa1la, je decembra 1878 prekinil \xc5\xa1tudij in se ni javljal dru\xc5\xbeini. Prijatelji so mislili, da se je utopil v Muri. Od\xc5\xa1el je v Maribor, kjer je delal kot tehni\xc4\x8dni risar v pisarni nekega in\xc5\xbeenirja za 60 guldnov na mesec. Tu je \xc5\xbeivotaril in se predajal kartanju s pouli\xc4\x8dnjaki. Marca 1879 je v Maribor pri\xc5\xa1el njegov o\xc4\x8de Milutin, da bi ga prepri\xc4\x8dal k vrnitvi domov, a ga je Nikola zavrnil. Pribli\xc5\xbeno takrat je do\xc5\xbeivel tudi \xc5\xbeiv\xc4\x8dni zlom. 24. marca 1879 se je Tesla vrnil v Gospi\xc4\x87 pod spremstvom policije, saj ni imel dovoljenja za bivanje. 17. aprila mu je umrl o\xc4\x8de, star 60 let, ker je zbolel za neznano boleznijo (\xc4\x8deprav nekateri viri trdijo, da ga je zadela mo\xc5\xbeganska kap). Nekaj \xc4\x8dasa je to leto delal kot profesor na gospi\xc5\xa1ki realni gimnaziji. Tako je lahko v za\xc4\x8detku naslednjega leta \xc5\xa1e na o\xc4\x8detovo pobudo in \xc5\xbeeljo nadaljeval \xc5\xa1tudij v Pragi. Ni se mogel vpisati, ker v srednji \xc5\xa1oli ni poslu\xc5\xa1al predavanj iz gr\xc5\xa1\xc4\x8dine. Po vsej verjetnosti je poslu\xc5\xa1al predavanja iz fizike in elektrotehnike. Po o\xc4\x8detovi smrti je zapustil univerzo; kon\xc4\x8dal je le en semester.\n_START_SECTION_\n\xc5\xbdivljenje v Budimpe\xc5\xa1ti in Parizu\n_START_PARAGRAPH_\nV letu 1881 je od\xc5\xa1el v Budimpe\xc5\xa1to in se zaposlil pri Tivadarju Pusk\xc3\xa1su v telegrafskem podjetju Nacionalno telefonsko podjetje (do leta 1882). Tu je sre\xc4\x8dal Neboj\xc5\xa1o Petrovi\xc4\x87a, mladega izumitelja, ki je \xc5\xbeivel v Avstriji. Pri odprtju telefonske centrale leta 1881 je Tesla postal glavni telefonski tehnik podjetja, kasneje pa je bil in\xc5\xbeenir za prvi mad\xc5\xbearski telefonski sistem. Tu je po nekaterih virih izumil  telefonski oja\xc4\x8devalec (angle\xc5\xa1ko repeater), po drugih virih pa prvi zvo\xc4\x8dnik._NEWLINE_V Budimpe\xc5\xa1ti je Tesla tudi nenadoma zaznal izredno pove\xc4\x8danje ob\xc4\x8dutljivosti njegovih \xc4\x8dutil, predvsem sluha. To je bilo obdobje izjemne \xc5\xbeiv\xc4\x8dne napetosti, ko je bil takoreko\xc4\x8d gluh. Takrat je sli\xc5\xa1al tiktakanje ure 3 sobe pro\xc4\x8d od svoje hotelske sobe, pristanek muhe na mizi je v njegovem u\xc5\xa1esu odmeval kot pristajanje sodobnega lovca na letalonosilki, v mraku je kot slepa mi\xc5\xa1 s posebnim \xc4\x8dutilom na \xc4\x8delu zmogel odkriti predmete na oddaljenosti \xc5\xa1tirih metrov, pulz se mu je spreminjal tudi do 260 udarcev na minuto, mi\xc5\xa1ice so se zvijale in drhtele, kar je tudi zelo te\xc5\xbeko prena\xc5\xa1al. Nih\xc4\x8de od zdravnikov, ki jih je obiskal ni znal pojasniti nenavadno in neozdravljivo "bolezen", predpisali pa so mu velike odmerke kalijevega bromida. V tem, zanj zelo te\xc5\xbekem obdobju, ko je bil \xc5\xbee prava telesna razvalina, mu je zelo pomagal njegov sodelavec in zelo dobri prijatelj Anton Szigeti, ki mu je svetoval vsakodnevno telesno vadbo (izbolj\xc5\xa1anje fizi\xc4\x8dne kondicije) in mu pri tem tudi pomagal, saj sta vsakodnevno skupaj tekla, telovadila, se sprehajala. Opisano Teslovo stanje tako verjetno ni le naklju\xc4\x8dno botrovalo \xc5\xa1e enemu njegovih najve\xc4\x8djih odkritij. Ravno na enem tak\xc5\xa1nih sprehodov s prijateljem Antonom, po glavnem mestnem parku v Budimpe\xc5\xa1ti, imenovanem Varosliget, je Nikola Tesla dobil preblisk re\xc5\xa1itve, ki je \xc5\xbee dolgo \xc4\x8dasa bila globoko v ozadju njegovih mo\xc5\xbeganov, a je \xc5\xa1e ni bil sposoben dokon\xc4\x8dno oblikovati. Medtem, ko je prijatelju recitiral razli\xc4\x8dne stihe (v tistem \xc4\x8dasu je znal na pamet cele knjige do besede natan\xc4\x8dno!) je sonce po\xc4\x8dasi pri\xc4\x8delo zahajati, kar je Teslo navdihnilo k pripovedovanju verzov iz Goethejevega Fausta. Ko je izgovoril te besede navdiha, se mu je kot blisk strele utrnila zamisel in dolgo iskana resnica vrtilnega magnetnega polja (temeljni princip delovanja njegovega motorja za polifazne sisteme), na podlagi katerega je Tesla kasneje zasnoval svoje motorje in generatorje. S palico je prijatelju risal v pesek slike ideje, te slike pa so bile sedaj izjemno jasne, ostre in trde kot kamen ali kovina. Videl je motor, ki se je vrtel v obe smeri. \xc5\xa0est let kasneje (1888) je na svojem predavanju v ameri\xc5\xa1kem in\xc5\xa1titutu elektro in\xc5\xbeenirjev predstavil na\xc4\x8drte svojega motorja. Ob odkritju v Budimpe\xc5\xa1ti je bil izredno vznemirjen in takrat je v parku izjavil: \xc2\xbbTiso\xc4\x8d, po naklju\xc4\x8dju odkritih skrivnosti narave, bi dal za tole eno in edino, ki sem ji jo pravkar iztrgal.\xc2\xab\xc2\xa0(povzeto po knjigi Aleksandra Milinkovi\xc4\x8da, >Nikola Tesla, izumitelj za tretje tiso\xc4\x8dletje<)_NEWLINE_Istega leta 1882 je Tesla od\xc5\xa1el v Pariz, kjer je delal kot in\xc5\xbeenir za Edisonovo podjetje Continental Edison Company pri izbolj\xc5\xa1evanju elektri\xc4\x8dne opreme. Tega leta je izumil svoj znameniti ve\xc4\x8dfazni indukcijski elektromotor, ki ga je kasneje tudi izdelal. \xc5\xbde v Budimpe\xc5\xa1ti je govoril strokovnjakom o novo izumljenem motorju, vendar ga ni nih\xc4\x8de razumel. Za\xc4\x8del je izdelovati tudi razne vrste naprav na podlagi vrte\xc4\x8dega magnetnega polja, za katere je leta 1888 dobil patent. Ker je bila mati hudo bolna, je hitro zapustil Pariz in obiskal rodni Smiljan, Radu\xc4\x8d, Tomingaj in Plitvice.\n_START_SECTION_\nZdru\xc5\xbeene dr\xc5\xbeave Amerike\n_START_PARAGRAPH_\nTesla je leta 1884 z zadnjimi prihranki prispel v ZDA. Imel je le priporo\xc4\x8dilno pismo svojega \xc5\xa1efa Charlesa W. Batchelorja. V priporo\xc4\x8dilnem pismu Edisonu je Batchelor zapisal:\xc2\xa0\xc2\xbbPoznam dva velika \xc4\x8dloveka, in vi ste eden od njiju; drugi je ta mladi mo\xc5\xbe.\xc2\xab\xc2\xa0Edison je najel Teslo za delo v svojem podjetju Edison Machine Works. Tesla je za\xc4\x8del s preprostim elektrotehni\xc5\xa1kim delom, kmalu pa je za\xc4\x8del re\xc5\xa1evati najte\xc5\xbeje probleme podjetja. Tesli so ponudili celotno predelavo enosmernih generatorjev Edisonovega podjetja. Tesla je pripisoval izmeni\xc4\x8dnemu toku vse ve\xc4\x8dji pomen in mo\xc5\xbenosti za razvoj v elektrotehniki, Edison pa se je zanimal le za enosmerni tok, za katerega je zgradil \xc5\xa1tevilne male elektrarne po New Yorku in drugih mestih._NEWLINE_Ker je Tesla opisal naravo dobi\xc4\x8dka od svoje nove konstrukcije, mu je Edison ponudil 50.000 $, ko bodo dela uspe\xc5\xa1no kon\xc4\x8dana. Tesla je delal skoraj eno leto in je Edisonovemu podjetju pridobil nekaj patentov, ki so nato nanesli neverjetni dobi\xc4\x8dek. Ko je Tesla prosil Edisona za obljubljeni denar, mu je Edison odgovoril:\xc2\xa0\xc2\xbbTesla, vi ne razumete na\xc5\xa1ega ameri\xc5\xa1kega smisla za humor.\xc2\xab\xc2\xa0in ni dr\xc5\xbeal svoje obljube. Edison ni hotel Tesli zvi\xc5\xa1ati pla\xc4\x8de na 25 dolarjev tedensko, kar je pomenilo, da bi moral Tesla ob pla\xc4\x8di 18 $ na teden delati ve\xc4\x8d kot 53 let, da bi zaslu\xc5\xbeil vsoto, ki mu jo je obljubil. Tesla je takoj zapustil Edisona. Morda se je s tem prenaglil, saj je zaradi tedaj nastale gospodarske krize v dr\xc5\xbeavi zavladala velika nezaposlenost in si je moral nekaj \xc4\x8dasa slu\xc5\xbeiti sredstva za \xc5\xbeivljenje s te\xc5\xbekim kopa\xc5\xa1kim delom, in to celo za Edisonovo podjetje._NEWLINE_Edison ni nikoli ve\xc4\x8d hotel sli\xc5\xa1ati za Teslove izmeni\xc4\x8dne ve\xc4\x8dfazne sisteme. Kot dober poslovne\xc5\xbe je Edison zaslu\xc5\xbeil s svojimi enosmernimi generatorji, ki so bili zelo dragi za gradnjo in vzdr\xc5\xbeevanje. Za oskrbovanje enega mestnega predela je bilo zaradi sorazmerno nizke napetosti in napetostnih padcev na vodnikih potrebnih ve\xc4\x8d elektrarn na enosmerni tok, s Teslovim generatorjem na izmeni\xc4\x8dni tok in transformacijo nizke napetosti na vi\xc5\xa1jo napetost pa je bilo mo\xc4\x8d oskrbovati celotno mesto. Ko je uvidel u\xc4\x8dinkovitost Teslovih patentov, je Edison na ve\xc4\x8d na\xc4\x8dinov hotel prepri\xc4\x8dati ljudi, da je ta vrsta toka nevarna. Hodil je po mestnih trgih in z izmeni\xc4\x8dnim tokom pobijal \xc5\xbeivali. Po njegovi zamisli so izdelali tudi prvi elektri\xc4\x8dni stol. Tesla se je v odgovor Edisonovega po\xc4\x8detja priklju\xc4\x8dil v tokokrog z izmeni\xc4\x8dnim tokom, za\xc5\xbearel elektri\xc4\x8dno svetilko in tako izpodbil predsodke o \xc5\xa1kodljivosti izmeni\xc4\x8dnega toka.\n_START_SECTION_\nPrvi patenti iz izmeni\xc4\x8dnega toka\n_START_PARAGRAPH_\nV tem \xc4\x8dasu je Tesla \xc5\xbee postal znan po svojih sposobnostih in kmalu ga je leta 1885 sprejela skupina podjetnikov v podjetje za izdelavo elektri\xc4\x8dnih oblo\xc4\x8dnic in za njihovo uvedbo v javno razsvetljavo. Tudi tukaj se je Tesla v najkraj\xc5\xa1em \xc4\x8dasu uveljavil. V \xc4\x8dasu nekaj ve\xc4\x8d kot pol leta je prijavil sedem patentov za izbolj\xc5\xa1ane konstrukcije oblo\xc4\x8dnic, od \xc4\x8desar je imela nova dru\xc5\xbeba velike dobi\xc4\x8dke. Vendar tudi novi Teslovi dru\xc5\xbeabniki niso kazali zanimanja in razumevanja za njegov novi motor, in jih je leta 1886 zaradi tega zapustil._NEWLINE_Istega leta je ustanovil svoje podjetje Tesla Electric Light & Manufacturing. Prvotni ustanovitelji podjetja se niso strinjali s Teslo o njegovih na\xc4\x8drtih za uvedbo motorja na izmeni\xc4\x8dni tok in je na koncu ostal brez prihodkov. Razre\xc5\xa1ili so ga tudi dol\xc5\xbenosti. Med letoma 1886 in 1887 je Tesla za pre\xc5\xbeivetje delal v New Yorku kot navadni delavec. Od srede oktobra 1887 do druge polovice leta 1888 je z neutrudnim delom prijavil devet glavnih patentov o svojem ve\xc4\x8dfaznem sistemu z ustreznim motorjem, generatorji in transformatorji. Uspel je izdelati prvi elektromotor na izmeni\xc4\x8dni tok brez \xc5\xa1\xc4\x8detk. Sredi maja 1888 je pred Ameri\xc5\xa1kim in\xc5\xa1titutom elektroin\xc5\xbeenirjev (American Institute of Electrical Engineers, danes IEEE) predaval o novem sistemu, motorju in drugih ve\xc4\x8dfaznih strojih. Po tem predavanju in po drugih sporo\xc4\x8dilih je svet izvedel za Teslove izume. Istega leta je Tesla razvil na\xc4\x8dela svojega transformatorja. Westinghouse je odkupil vse Teslove patente v zvezi z novim elektromotorjem in sklenil z njim ugodno pogodbo za sodelovanje v laboratorijih tovarne Westinghouse Electric Corporation v Pittsburghu. Tesla tam ni ostal dolgo \xc4\x8dasa in se je kmalu vrnil v New York novim vrstam problemov naproti.\n_START_SECTION_\nMednarodna elektrotehni\xc5\xa1ka razstava v Frankfurtu\n_START_PARAGRAPH_\nNa Mednarodni elektrotehni\xc5\xa1ki razstavi v Frankfurtu so leta 1891 prena\xc5\xa1ali elektri\xc4\x8dno energijo mo\xc4\x8di 300 KM (220 kW) od slapa Neckarja pri Lauffenu po trofaznem prostem vodu, dolgem 175 km, z napetostjo 15.000 V. Generatorska napetost ob slapu je bila 355 V, prostovodno napetost so pretvarjali na 100 V za uporabo na razstavi. Ta prvi dalj\xc5\xa1i trifazni prenos se je dobro obnesel in so za njim v Nem\xc4\x8diji za\xc4\x8deli pripravljati vedno ve\xc4\x8dje projekte, z gradnjami elektrarn ob slapovih ali na premogovnikih, za preskrbo bli\xc5\xbenjih in tudi vedno bolj oddaljenih industrijskih sredi\xc5\xa1\xc4\x8d in mest z elektri\xc4\x8dno pogonsko mo\xc4\x8djo. Najve\xc4\x8djo pobudo za lauffenske naprave je dala poleg \xc5\xa1vicarske tovarne Oerlikon, nem\xc5\xa1ka tovarna AEG, ustanovljena leta 1883, ki je izdelala tudi ve\xc4\x8dino strojev. Te stroje je skonstruiral glavni in\xc5\xbeenir tovarne AEG Dolivo-Dobrovoljski. Dolivo-Dobrovoljski je prou\xc4\x8deval dvofazne motorje, kakr\xc5\xa1ne je gradil Tesla v za\xc4\x8detku. Po Teslovih motorjih je Dolivo-Dobrovoljski zgradil generatorje in motorje za trifazni tok, ki jih je sicer Tesla predvidel v svoji patentni prijavi. Tovarna AEG se je obvarovala od zahtev Tesle, katerega niso vpra\xc5\xa1ali za dovoljenje gradnje strojev po njegovih patentih, in je razglasila vse naprave zgrajene po \xc2\xbbtrifaznem sistemu Dolivo-Dobrovoljskega.\xc2\xab\xc2\xa0Nasploh so posku\xc5\xa1ali zamol\xc4\x8dati Teslovo ime. Tesla sam ni nastopil proti kr\xc5\xa1itvi svojih patentnih pravic, pa\xc4\x8d pa je poskusilo to podjetje Helios v K\xc3\xb6lnu, kateri je Tesla prodal svoje patentne pravice za Evropo. V sodbah so se pokazale nem\xc5\xa1ke sodne oblasti za pristranske v prid nem\xc5\xa1ke industrije.\n_START_SECTION_\nPoplava raznih odkritij in izumov ter smrt Teslove matere\n_START_PARAGRAPH_\nV tem \xc4\x8dasu so mu priznali prve patente s podro\xc4\x8dja ve\xc4\x8dfaznih mo\xc4\x8dnostnih sistemov. Nadaljeval je raziskovanje ve\xc4\x8dfaznega sistema in na\xc4\x8dela vrte\xc4\x8dega magnetnega polja. Med letoma 1892 in 1894 je bil podpredsednik Ameri\xc5\xa1kega in\xc5\xa1tituta elektroin\xc5\xbeenirjev (skupaj z In\xc5\xa1titutom radijskih in\xc5\xbeenirjev (IRE), predhodnikom IEEE)._NEWLINE_3. februarja leta 1892 je imel Tesla predavanje z naslovom Poizkusi z visokonapetostnimi in visokofrekven\xc4\x8dnimi izmeni\xc4\x8dnimi tokovi v In\xc5\xa1titutu elektroin\xc5\xbeenirjev v Londonu, ter naslednji dan \xc5\xa1e v Kraljevem in\xc5\xa1titutu Velike Britanije, prav tako v Londonu. Po Londonu je 19. februarja 1892 izvedel enako predavanje \xc5\xa1e v Parizu pred Fizikalnim zdru\xc5\xbeenjem Francije, na kar je prejel obvestilo o slabem zdravstvenem stanju svoje mame \xc4\x90uke. Tesla je takoj odhitel domov v Gospi\xc4\x8d. Pri\xc5\xa1el je \xc5\xa1e pred njeno smrtjo 4. aprila. Umrla je na velikono\xc4\x8dno nedeljo ob enih zjutraj in je bila pokopana istega dne, na pokopali\xc5\xa1\xc4\x8du Jasikovac v rojstni vasi njenega mo\xc5\xbea, Divo selo na Hrva\xc5\xa1kem. Njene besede ob njegovem prihodu so bile:\xc2\xa0\xc2\xbbPri\xc5\xa1el si Nid\xc5\xbeo, moj ponos.\xc2\xab\xc2\xa0V \xc4\x8dasu materine smrti je bil Tesla dve ulici stran od njihove hi\xc5\xa1e. Bil je popolnoma iz\xc4\x8drpan od \xc5\xbealosti in dolgega bedenja. Medtem ko je obnemogel le\xc5\xbeal, je mislil, da mu bo njegova mati, ki je bila sicer genialna \xc5\xbeenska z mo\xc4\x8dno razvito intuicijo, zagotovo dala kak znak. Tesla je mnogo let posku\xc5\xa1al re\xc5\xa1iti uganko smrti in je marljivo iskal sleherno znamenje duhovnega \xc5\xbeivljenja. V tistem obdobju se je ukvarjal tudi s spiritizmom, o katerem je razpravljal tudi s svojim prijateljem in fizikom Crookesom. Ko je Tesla kon\xc4\x8dno zaspal proti jutru, je videl, kako oblak nosi \xc4\x8dudovito lepe angelske podobe, od katerih ga je ena gledala z ljubeznijo in polagoma privzemala obrise njegove matere. Pojav je po\xc4\x8dasi lebdel skozi sobo in izginil. Prebudil se je zaradi nenavadno ljubke pesmi, ki jo je prepevalo mnogo glasov. Tisti hip je bil tako trdno prepri\xc4\x8dan, da je njegova mati umrla, da se tega ne da opisati z besedami. Ta dogodek je Tesla podrobno opisal v knjigi Nikola Tesla, izumitelj za tretje tiso\xc4\x8dletje v poglavju Tesla o sebi - o smrti in nesmrtnosti. Tesla ga je opisal kot edino do\xc5\xbeivetje, ki se mu je vtisnilo v spomin, kot da gre za nekaj nadnaravnega. Nikoli kasneje ni imel razloga za spremembo svojega mi\xc5\xa1ljenja o psihi\xc4\x8dnih in duhovnih pojavih, ki so brez kakr\xc5\xa1nekoli podlage. Vera vanje je naravna posledica intelektualne ravni. \xc2\xbbVsak posameznik \xc4\x8duti potrebo po veri v neko vrsto vi\xc5\xa1je sile\xc2\xab, je zapisal Tesla. \xc2\xbbVsi moramo imeti nek ideal, ki uravnava na\xc5\xa1e vedenje in nas zadovoljuje, vendar ne materialen, ne glede na to, ali je vera, umetnost, znanost ali karkoli drugega, pomembno je le, da deluje kot nematerialna mo\xc4\x8d.\xc2\xab\xc2\xa0Po materini smrti je Tesla zbolel. Tri tedne je pre\xc5\xbeivel v Gospi\xc4\x87u in v materini rojstni vasi Tomingaj pri Gra\xc4\x8dacu._NEWLINE_Med letoma 1893 in 1895 je raziskoval visokofrekven\xc4\x8dne izmeni\xc4\x8dne tokove. S pomo\xc4\x8djo sto\xc5\xbe\xc4\x8dastega transformatorja je proizvedel izmeni\xc4\x8dni tok z napetostjo milijon voltov in raziskoval ko\xc5\xbeni pojav v prevodnikih._NEWLINE_Po izpopolnitvi ve\xc4\x8dfaznih sistemov se je Tesla posvetil preu\xc4\x8devanju u\xc4\x8dinkov pulzirajo\xc4\x8de enosmerne visoke napetosti. Ukvarjal se je s sinhronizacijo elektri\xc4\x8dnih krogov in resonatorjev, izdelal je napravo, ki je povzro\xc4\x8dala spanec, brez\xc5\xbei\xc4\x8dne svetilke z razred\xc4\x8denim plinom in uspe\xc5\xa1no je brez\xc5\xbei\xc4\x8dno po\xc5\xa1iljal elektromagnetno energijo. Podrobnosti in na\xc4\x8dela Teslovega brez\xc5\xbei\xc4\x8dnega prenosa energije so do danes ostala nerazjasnjena. Izdelal je prvi radijski oddajnik. V St. Louisu je leta 1893 prikazal prenos, podoben radijski komunikaciji. V predavanju na Franklinovem in\xc5\xa1titutu v Filadelfiji in Narodni zvezi za elektri\xc4\x8dno razsvetljavo (NELA) je opisal in prikazal podrobnosti na\xc4\x8dela takega prenosa.\n_START_SECTION_\nZmaga ob Niagari\n_START_PARAGRAPH_\nKomisija za izkori\xc5\xa1\xc4\x8danje Niagarskih slapov je 6. maja 1893 sklenila, da bodo uporabili Teslov ve\xc4\x8dfazni sistem. Komisijo so ustanovili \xc5\xbee pred leti, vendar se ni mogla odlo\xc4\x8diti za nobenega od predlo\xc5\xbeenih projektov, dokler ni nastopil Westinghouse s Teslovim sistemom, ki je ustrezal vsem zahtevam. Stvar pa ni potekala gladko. Edisonovi privr\xc5\xbeenci, ki jih je podpiral tudi lord William Kelvin, so se ogor\xc4\x8deno upirali uvedbi novega sistema ob Niagari. Prednosti Teslovega sistema so bile preve\xc4\x8d o\xc4\x8ditne in tako jim ni uspelo. \xc5\xbde leta 1895 so v obrat postavili dva Teslova generatorja po 5000 KM (3677\xc2\xa0kW), izdelana v tovarni Westinghouse. Do leta 1903 so postavili \xc5\xbee 20 enakih generatorjev, ki so jih deloma dobavili iz tovarne General Electric Company. Tovarna si je pridobila licenco za Teslove stroje od tovarne Westinghouse. Majhne Edisonove enosmerne elektrarne so se morale umakniti novim napravam. Z zmogljivostjo strojev in drugih naprav sta zrasli tudi obe ameri\xc5\xa1ki elektri\xc5\xa1ki tovarni, ki Tesli dolgujeta ogromno denarja.\n_START_SECTION_\nSvetovna razstava v Chicagu\n_START_PARAGRAPH_\nNa svetovni razstavi Svetovna Kolumbova razstava v Chicagu leta 1893 je bila ena izmed tamkaj\xc5\xa1njih\xc2\xa0razstavi\xc5\xa1\xc4\x8dnih\xc2\xa0stavb\xc2\xa0v\xc2\xa0celoti\xc2\xa0posve\xc4\x8dena elektrotehni\xc5\xa1kim dose\xc5\xbekom. Tu je imel Tesla svoj pavilijon, kjer je prikazoval poskuse s svojim visokofrekven\xc4\x8dnim transformatorjem. Prikazal je tudi neonske fluorescen\xc4\x8dne svetilke in delovanje \xc5\xbearnice, ki je bila priklju\xc4\x8dena le na en vodnik. Tesla in Westinghouse sta s svojim sistemom izmeni\xc4\x8dnega toka osvetljevala celotno razstavo. S pripravo, imenovano\xc2\xa0\xc2\xbbKolumbovo jajce\xc2\xab, je Tesla pokazal in pojasnil na\xc4\x8dela vrte\xc4\x8dega magnetnega polja in indukcijskega motorja, kjer se je bakreno jajce vrtelo in stalo pokon\xc4\x8dno.\n_START_SECTION_\nVojna tokov\n_START_PARAGRAPH_\nV poznih 1880-ih letih\xc2\xa0sta Tesla in Edison postala nasprotnika zaradi Edisonovega podpiranja enosmernega toka za distribucijo elektri\xc4\x8dne energije in zagovarjanja u\xc4\x8dinkovitej\xc5\xa1ega izmeni\xc4\x8dnega toka Tesle in Westinghousa. Vse dokler Tesla ni izna\xc5\xa1el indukcijskega motorja, je prednost prenosa visokonapetostnega toka na velike razdalje kazila nezmo\xc5\xbenost delovanja motorjev na izmeni\xc4\x8dni tok. Kot posledica\xc2\xa0\xc2\xbbvojne tokov\xc2\xab\xc2\xa0sta Edison in Westinghouse skoraj bankrotirala. Zato je Tesla leta 1897 razdrl pogodbo z Westinghousom in se odpovedal patentnim licencam. Tega leta je raziskoval del\xc4\x8dno sevanje, kar je vodilo do osnovnih spoznanj o kozmi\xc4\x8dnih \xc5\xbearkih._NEWLINE_Pri 41. je Tesla pridobil prvi patent s podro\xc4\x8dja radijske tehnike (#645.576). Leto kasneje je izdelal radijsko voden \xc4\x8doln in ga pokazal vojakom, saj je verjel da bo vojska hotela imeti stvari kot so radijsko vodeni torpedi. Razvil je\xc2\xa0\xc2\xbbteorijo teleavtomatike\xc2\xab, vrsto robotike. Radijsko voden \xc4\x8doln je pokazal javnosti leta 1898 med elektrotehni\xc5\xa1ko razstavo v Madison Square Gardnu. Te naprave so imele nov resonan\xc4\x8dni sprejemnik (koherer) in niz logi\xc4\x8dnih vrat. Radijsko vodenje na daljavo je bila novost do 60-ih 20. stoletja. Istega leta je Tesla izumil \xc2\xbbelektri\xc4\x8dno pro\xc5\xbeilo\xc2\xab, oziroma sve\xc4\x8dko za bencinske motorje z notranjim zgorevanjem. Za ta mehanski v\xc5\xbeigalni sistem je 18. avgusta 1898 pridobil patent #609.250, \xc2\xbbElektri\xc4\x8dni v\xc5\xbeigalnik za plinske motorje\xc2\xab\xc2\xa0(\xc2\xbbElectrical Igniter for Gas Engines\xc2\xab). Pred koncem 19. stoletja je \xc5\xbeivel v nekdanjem Hotelu Gerlach, ki so ga preimenovali v Stavbo radijskih valov (The Radio Wave building), na 49 zahodni 27. ulici (med Broadwayem in \xc5\xa0esto avenijo), v Spodnjem Manhattnu. Tu je delal poskuse z radijskimi valovi. V \xc4\x8dast njegovemu delu so v stavbo leta 1977 vgradili spominsko plo\xc5\xa1\xc4\x8do.\n_START_SECTION_\nColorado Springs\n_START_PARAGRAPH_\nTesla se je leta 1899 odlo\xc4\x8dil, da se bo preselil in za\xc4\x8del raziskovati v Colorado Springsu v Koloradu, kjer bo imel prostor za svoje poskuse z visokimi napetostmi in frekvencami. Ob prihodu je povedal novinarjem, da bo opravljal poskuse z brez\xc5\xbei\xc4\x8dno telegrafijo in da se je namenil po\xc5\xa1iljati signale s Pikes Peaka v Pariz. V njegovem dnevniku so razlage njegovih poskusov v zvezi z ionosfero in zemeljskimi tokovi prek pre\xc4\x8dnega in vzdol\xc5\xbenega valovanja. V svojem laboratoriju je Tesla dokazal, da je Zemlja prevodnik in proizvajal umetne strele (z napetostmi milijon voltov in dol\xc5\xbeinami do 43 m). Tesla je raziskal tudi elektriko ozra\xc4\x8dja in prek svojih sprejemnikov opazoval signale strel. Reprodukcije Teslovih sprejemnikov in krogov s kohererji ka\xc5\xbeejo nepredvidljivo stopnjo zapletenosti (porazdeljeni spiralni resonator z visokim faktorjem kvalitete, radijsko-frekven\xc4\x8dna povratna zanka, tokokrogi z grobimi pojavi interference radijskih valov in obnavljalne tehnike). Tesla je navedel, da je v tem \xc4\x8dasu opazoval stoje\xc4\x8de valovanje. V laboratoriju v Colorado Springsu je \xc2\xbbsprejel\xc2\xab\xc2\xa0signale, za katere je verjel, da so radijski valovi nezemljanov. Njegovih napovedi in podatkov v zvezi s tem znanstvena srenja ni sprejela. Opozoril je na meritve ponavljajo\xc4\x8dih signalov s svojim sprejemnikom, ki so se zelo razlikovali od signalov neviht in zemeljskega \xc5\xa1uma. \xc5\xa0e posebej se je kasneje spominjal, da so se signali pojavljali v skupinah po en, dva, tri in \xc5\xa1tiri udarce skupaj. Kasneje je posku\xc5\xa1al poslati signale na Mars. Corum in Corum sta leta 1996 objavila analizo signalov iz Jupitrovega plazemskega obro\xc4\x8da, ki ka\xc5\xbee, da je poleti 1899, ko je tam poskuse izvajal Tesla, obstajala povezava med njegovo marsovsko signalno napravo in zastojem signalov z Jupitra. Nekateri so domnevali, da je morda Tesla ujel signale s pulzarjev, kar bi bilo 68 let pred Hewishem, Bell Burnellovo in Ryleom._NEWLINE_Tesla je od\xc5\xa1el iz Colorado Springsa 7. januarja 1900. Laboratorij so podrli in opremo zaradi dolgov prodali. S koloradskimi poskusi je bil Tesla pripravljen za svoj nov projekt, uvedbo naprave za brez\xc5\xbei\xc4\x8dni prenos energije, ki je postala znana kot Wardenclyffski stolp. Za pove\xc4\x8danje jakosti elektri\xc4\x8dnih nihanj je prejel patent #685.012. Klasifikacijski sistem Ameri\xc5\xa1kega patentnega urada (PTO) trenutno uvr\xc5\xa1\xc4\x8da ta patent v osnovni razred 178/43 (\xc2\xbbtelegrafija/prostorska indukcija\xc2\xab), \xc4\x8deprav ga vsebujejo tudi drugi uporabni razredi kot je 505/825 (\xc2\xbbnaprave povezane z nizkotemperaturno superprevodnostjo\xc2\xab).\n_START_SECTION_\nPoznej\xc5\xa1a leta\n_START_PARAGRAPH_\nV letu 1900 je za\xc4\x8del na\xc4\x8drtovati Svetovno radijsko postajo (Stolp Wardenclyffe) s 150.000 dolarji, od katerih jih je 51\xc2\xa0% vlo\xc5\xbeil Morgan. Junija 1902 je prestavil svoj laboratorij iz ulice Houston v Wardenclyffe. Stolp so med 1. svetovno vojno razstavili. \xc4\x8casopisi so tedaj poro\xc4\x8dali o stolpu kot o \xc2\xbbTeslovi milijonski neumnosti.\xc2\xab_NEWLINE_Ameri\xc5\xa1ki patentni urad je leta 1904 preklical predhodno odlo\xc4\x8ditev in dal patent za radio Marconiju. Tesla je za\xc4\x8del boj za povrnitev patenta za radio. Ob svoji 50-letnici leta 1906 je prikazal svojo turbino brez lopatic mo\xc4\x8di 200 KM (150\xc2\xa0kW) s 16.000 obrati na minuto. Med letoma 1910 in 1911 so v hidroelektrarni Waterside Power Station v New Yorku presku\xc5\xa1ali ve\xc4\x8d Teslovih turbin z mo\xc4\x8dmi od 100 do 5000 KM._NEWLINE_Marconi je leta 1909 prejel Nobelovo nagrado za fiziko za radio in skupaj z Braunom za doprinos k razvoju brez\xc5\xbei\xc4\x8dne telegrafije, kar je bilo zelo nepravi\xc4\x8dno do Tesle, ki je bil zaradi tega ogor\xc4\x8den. V letu 1915 sta se v \xc4\x8dasopisnih vesteh med kandidati za Nobelovo nagrado pojavila Tesla in Edison, kar je vodilo do znane sporne Nobelove nagrade._NEWLINE_Tesla je leta 1915 to\xc5\xbeil Marconija in neuspe\xc5\xa1no zahteval sodno za\xc5\xa1\xc4\x8dito svojih pravic do radia. V tem \xc4\x8dasu je zaradi velikih stro\xc5\xa1kov skoraj docela obubo\xc5\xbeal. Po Wardenclyffu je v West Sayvilleu na Long Islandu pomagal zgraditi 180 m radijski stolp brez\xc5\xbei\xc4\x8dne postaje za nem\xc5\xa1ko podjetje Telefunken. Podoben stolp so zgradili v Nauenu na Brandenbur\xc5\xa1kem. Stolpa sta tedaj predstavljala edino brez\xc5\xbei\xc4\x8dno povezavo med Severno Ameriko in Evropo. Kar je \xc5\xbeelel uresni\xc4\x8diti z wardenclyffskim stolpom, je dosegel z in\xc5\xbeenirji Telefunkna. Sayvillski stolp so leta 1917 zasedli in poru\xc5\xa1ili marinci, saj so domnevali, da bi ga lahko uporabljali nem\xc5\xa1ki vohuni._NEWLINE_Pred 1. svetovno vojno je za svoje raziskave Tesla iskal vlagatelje prek oceana. Ko se je za\xc4\x8dela vojna, ni ve\xc4\x8d dobival prihodkov od evropskih patentov. Po vojni je podal svoja predvidevanja o povojnih prilikah. V \xc4\x8dlanku, objavljenem 20. decembra 1914, je izrazil svoje prepri\xc4\x8danje, da Dru\xc5\xa1tvo narodov ni primerna ustanova za tedanji \xc4\x8das in tedanje probleme. V tem \xc4\x8dasu je za\xc4\x8del kazati znake obsesivno-kompulzivne motnje. Poleg \xc5\xbee prisotnega strahu pred mikrobi je postal obseden s \xc5\xa1tevilom 3. Velikokrat je \xc4\x8dutil, da mora pred vstopom v stavbo narediti trikratni obhod, pred obedi je zahteval trikrat zlo\xc5\xbeene platnene prti\xc4\x8de ipd. Narave tak\xc5\xa1ne vrste motenj tedaj niso dobro poznali in tudi ni bilo na voljo nobenih zdravil. Nekateri so imeli njegove simptome za delno blaznost, kar je vsekakor vplivalo na njegov ugled._NEWLINE_Tedaj je \xc5\xbeivel v Hotelu Waldorf-Astoria v najetem apartmaju in si zagotovil odlo\xc5\xbeljiva pla\xc4\x8dila. Posel z wardenclyffskim stolpom in postajo je s\xc4\x8dasoma predal Boldtu, lastniku Hotela Waldorf-Astoria, da je lahko pla\xc4\x8dal dolg 20.000 dolarjev. V \xc4\x8dasu, ko je Boldt poru\xc5\xa1il wardenclyffski stolp za dobi\xc4\x8dek od zemlji\xc5\xa1\xc4\x8da, je leta 1917 Tesla prejel od Ameri\xc5\xa1kega in\xc5\xa1tituta elektroin\xc5\xbeenirjev najvi\xc5\xa1je priznanje, Edisonovo medaljo._NEWLINE_Avgusta 1917 je Tesla postavil na\xc4\x8dela v zvezi s frekvenco in nivojem mo\xc4\x8di za prve preproste radarske naprave. Leta 1934 je Girardeau ob izdelavi prvih francoskih radarskih sistemov zapisal, da je vse gradil\xc2\xa0\xc2\xbbpo predstavah iz na\xc4\x8del, ki jih je navedel Tesla\xc2\xab. V 20-ih letih 20. stoletja se je Tesla dogovarjal z vlado Zdru\xc5\xbeenega kraljestva o sistemu \xc5\xbearkov. Tesla je navedel tudi, da je delal na proizvodnji \xc2\xbbsmrtnih \xc5\xbearkov\xc2\xab. Verjetno je dogovarjanja prekinil odstop Chamberlainove vlade._NEWLINE_Ob Teslovi 75-letnici leta 1913 je tednik Time objavil njegovo fotografijo na naslovnici. Zapis na ovitku je poudaril njegov prispevek k proizvodnji elektri\xc4\x8dne energije. Tesla je leta 1928 prejel svoj zadnji patent za napravo za prevoz po zraku, ki je bilo prvo letalo za navpi\xc4\x8dno vzletanje in pristajanje (VTOL). Letala VTOL po njegovih na\xc4\x8drtih niso nikoli izdelali. Tesla je leta 1934 pisal jugoslovanskemu konzulu Jankovi\xc4\x87u, kjer se je zahvalil Pupinu za zamisel, da bi ameri\xc5\xa1ka podjetja prispevala denar za Teslovo pokojnino. Tesla je zavrnil pomo\xc4\x8d. Sprejel je skromno pokojnino jugoslovanske vlade in naprej raziskoval in izvajal poskuse v mejah svojih zmo\xc5\xbenosti.\n_START_SECTION_\nTeoreti\xc4\x8dni izumi\n_START_PARAGRAPH_\nTesla je za\xc4\x8del raziskovati teoreti\xc4\x8dna vpra\xc5\xa1anja o ukrivljanju, oziroma o spreminjanju prostora in \xc4\x8dasa s pomo\xc4\x8djo elektri\xc4\x8dnih in magnetnih pojavov in o postopkih, s katerimi bi se lahko u\xc4\x8dinkovito nadzorovalo te pojave. Osnova za to je bila njegova poenotena teorija polja. Teslo je prevzela misel o svetlobi kot o vzajemni pojavnosti delcev in valovanja, ki jo je prevzela tudi kvantna fizika. To podro\xc4\x8dje raziskav je vodilo do zamisli o stvarjenju \xc2\xbbsvetlobnega zidu\xc2\xab\xc2\xa0z medsebojnim vplivanjem elektromagnetnih valov v dolo\xc4\x8denih vzorcih. Ta skrivnostni svetlobni zid bi omogo\xc4\x8dal poljubno spreminjanje prostora, \xc4\x8dasa, gravitacije in snovi. Nekateri so tudi mnenja, da je pri opisovanju oro\xc5\xbeja, ki bi lahko na razdalji 200 milj zru\xc5\xa1ilo jato 10.000 sovra\xc5\xbenih letal, dejansko imel v mislih ravno uporabo tega svetlobnega zidu._NEWLINE_Teslovi predlogi so izgledali, kot da bi izhajali neposredno iz znanstvenofantasti\xc4\x8dnega sveta antigravitacijskih zra\xc4\x8dnih plovil, teleportacije in \xc4\x8dasovnega potovanja. Verjetno je bil najbolj \xc4\x8duden izum, ki ga je Tesla kdaj predlagal, naprava za \xc2\xbbmiselno fotografijo\xc2\xab. Razpravljal je o tem, da bi bilo mo\xc4\x8d elektri\xc4\x8dno sled nastale misli, ki tvori odgovarjajo\xc4\x8do sliko v o\xc4\x8desni mre\xc5\xbenici, prek \xc5\xbeiv\xc4\x8dnega prenosa prebrati in posneti s tak\xc5\xa1no napravo. Shranjene podatke bi bilo mo\xc4\x8d obdelati prek umetnega opti\xc4\x8dnega \xc5\xbeivca in jih predvajati kot vidne vzorce na zaslonu._NEWLINE_Drug Teslov teoreti\xc4\x8dni izum je Teslova lete\xc4\x8da naprava. Trdil je, da je bilo eno od njegovih \xc5\xbeivljenjskih ciljev ustvariti zrakoplov, ki bi letel brez letalskega motorja, kril, krilc, letalskih vijakov ali goriva. Premi\xc5\xa1ljal je o lete\xc4\x8dem plovilu, ki bi letelo z elektri\xc4\x8dnim motorjem, gnanim s postaj na povr\xc5\xa1ju. Predlagal je, da bi tak zrakoplov lahko deloval popolnoma mehansko. Njegov zrakoplov je imel tipi\xc4\x8dno obliko cigare ali kro\xc5\xbenika.\n_START_SECTION_\nSmrt in zapu\xc5\xa1\xc4\x8dina\n_START_PARAGRAPH_\nTesla je umrl zaradi sr\xc4\x8dne kapi, sam, v apartmaju 3327 v 33. nadstropju Hotela New Yorker. Zadnje dni \xc5\xbeivljenja je \xc5\xa1e delal, vendar je bil zelo slab in iz\xc4\x8drpan. Prito\xc5\xbeeval se je nad bole\xc4\x8dinami v prsih. Zadnje dni sta ga obiskovala le ne\xc4\x8daka Sava Kosanovi\xc4\x87 in Louis Adami\xc4\x8d._NEWLINE_Kasneje, leta 1943, je Vrhovno sodi\xc5\xa1\xc4\x8de ZDA vrnilo Tesli pravico do patenta #645.576 in mu priznalo prvenstvo za izum radia._NEWLINE_Kmalu po Teslovi smrti je FBI zasegel vso njegovo zasebno lastnino in dokumente, \xc4\x8deprav je to kasneje ve\xc4\x8dkrat zanikal. Govorilo se je tudi, da je trojica na \xc4\x8delu s Kosanovi\xc4\x87em vlomila v Teslovo stanovanje. Obrambno ministrstvo je njegove stvari razglasilo za tajne._NEWLINE_Teslova dru\xc5\xbeina in jugoslovansko veleposlani\xc5\xa1tvo sta se borili z ameri\xc5\xa1kimi oblastmi za vrnitev dokumentov in zasebne lastnine. Kosanovi\xc4\x87u je uspelo priti do dela njegove lastnine. Danes jo hrani Muzej Nikole Tesle v Beogradu, ki so ga ustanovili 5. decembra 1952. Wardenclyffe, Teslov zadnji laboratorij, je pri\xc5\xa1el v last podjetja Agfa, ki ga je uporabljalo za proizvodnjo in zemlji\xc5\xa1\xc4\x8de onesna\xc5\xbeilo s kemikalijami, raziskovalci Teslove zapu\xc5\xa1\xc4\x8dine so bili zaskrbljeni, da bo povsem uni\xc4\x8den. Leta 2013 pa je navdu\xc5\xa1enec, stripar Matthew Inman, organiziral odmevno kampanjo mno\xc5\xbei\xc4\x8dnega financiranja za organizacijo Tesla Science Center, ki je s prispevki ve\xc4\x8d deset tiso\xc4\x8d posameznikov odkupila posestvo z namenom ustanoviti tematski muzej o izumitelju. Kasneje je bil pred laboratorijem postavljen Teslov kip, na\xc4\x8drti za muzej pa so \xc5\xa1e v teku._NEWLINE_Teslov pepel je julija 1957 Kosanovi\xc4\x87eva tajnica \xc5\xa0arlota Mjuzar prenesla v Beograd. \xc5\xbdaro so postavili v Muzej, kjer \xc5\xa1e danes stoji.\n_START_SECTION_\nPriznanja\n_START_PARAGRAPH_\nAmeri\xc5\xa1ka revija Life ga je uvrstila med 100 najpomembnej\xc5\xa1ih ljudi v zadnjih 1.000 letih. V omenjeni reviji so ga ozna\xc4\x8dili za enega najdaljnovidnej\xc5\xa1ih izumiteljev sodobne dobe. Njegovi prispevki na podro\xc4\x8dju vrtljivih magnetnih polj in izmeni\xc4\x8dnega elektri\xc4\x8dnega toka so omogo\xc4\x8dili elektrifikacijo sveta.\n_START_SECTION_\nNagrade\n_START_PARAGRAPH_\nTeslo so imenovali za red Svetega Save 1. razreda. Ker je imel ameri\xc5\xa1ko dr\xc5\xbeavljanstvo, ga ni prejel, in je prejel red Svetega Save 2. razreda.\n_START_SECTION_\nPoimenovanja\n_START_PARAGRAPH_\nPo njem se imenuje izpeljana enota za gostoto magnetnega polja tesla. Enoto so imenovali na 11. generalni konferenci za ute\xc5\xbei in mere (Conf\xc3\xa9rence G\xc3\xa9n\xc3\xa9rale des Poids et Mesures) v Parizu med 11. in 20. oktobrom leta 1960. Imenovanje je sporo\xc4\x8dil na Teslovi spominski proslavi julija 1956 v Beogradu F. Dunsheath kot odposlanec mednarodnega komiteja za ute\xc5\xbei in mere. Del udele\xc5\xbeencev zasedanja je hotel preglasiti poimenovanje, tako da je le po dalj\xc5\xa1i razpravi uspelo jugoslovanskemu zastopniku Francetu Av\xc4\x8dinu skupaj z nekaterimi tujimi zastopniki dose\xc4\x8di, da je imenovanje obstalo - z 18 glasovi za, 11 vzdr\xc5\xbeanim in enim proti._NEWLINE_Po njem se imenujeta tudi ameri\xc5\xa1ka glasbena skupina trdega rocka Tesla in proizvajalec elektri\xc4\x8dnih avtomobilov Tesla Motors.'